## Odluka o općinskim porezima Općine Klinča Sela

### NN 59/2009 (22.5.2009.), Odluka o općinskim porezima Općine Klinča Sela

OPĆINA KLINČA SELA

1394

Na temelju članka 30. i članka 95. Zakona o financiranju jedinica lokalne samouprave i područne (regionalne) samouprave (»Narodne novine« broj 117/93., 69/97., 33/00., 73/00., 127/00., 59/01., 107/01., 117/01., 150/02., 147/03., 132/06., 26/07. i 73/08.) i članka 26. Statuta Općine Klinča Sela (»Glasnik Zagrebačke županije« broj 8/06. – pročišćeni tekst) Općinsko vijeće Općine Klinča Sela na svojoj 2. sjednici održanoj dana 25. ožujka 2009. godine, donijelo je

ODLUKU

O OPĆINSKIM POREZIMA

I. OPĆE ODREDBE

Članak 1.

Na području Općine Klinča Sela plaćaju se porezi prema odredbama Zakona o financiranju jedinica lokalne i područne (regionalne) samouprave, prema odredbama ove Odluke i prema propisima donijetim na temelju navedenog Zakona.

Ovom se Odlukom utvrđuju stope poreza, porezna osnovica, godišnja svota poreza, te način obračuna i plaćanja općinskih poreza, koji su vlastiti izvori prihoda Općine Klinča Sela.

II. VRSTE POREZA

Članak 2.

Porezi Općine Klinča Sela su:

1. prirez porezu na dohodak

2. porez na potrošnju

3. porez na kuće za odmor

4. porez na tvrtku ili naziv

5. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boraviše na području Općine Klinča Sela, po stopi od 10%.

2. Porez na potrošnju

Članak 4.

Porez na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima plaća se po stopi od 3%.

Članak 5.

Obveznik poreza na potrošnju je pravna i fizička osoba koja pruža ugostiteljske usluge.

Članak 6.

Osnovicu poreza na potrošnju čini prodajna cijena pića, po kojoj se piće prodaje u ugostiteljskim objektima bez poreza na dodanu vrijednost.

Članak 7.

Porez na potrošnju obveznik poreza obračunava i plaća u rokovima i na način propisan Zakonom o porezu na dodanu vrijednost.

Obračun i plaćeni porez iskazuje se u evidencijama propisanim za obračun poreza na dodanu vrijednost.

3. Porez na kuće za odmor

Članak 8.

Porez na kuće za odmor plaća se u iznosu od 10,00 kuna po jednom četvornom metru korisne površine kuće za odmor.

Članak 9.

Pod korisnom površinom kuće za odmor u smislu članka 7. ove Odluke smatra se neto površina kuće za odmor ili stana.

Članak 10.

Porez na kuće za odmor plaćaju pravne i fizičke osobe koje su vlasnici kuća za odmor.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

4. Porez na tvrtku ili naziv

Članak 11.

Obveznici poreza na tvrtku ili naziv su pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Članak 12.

Porez na tvrtku ili naziv plaćaju osobe iz članka 12. ove Odluke razvrstane Odlukom o nacionalnoj klasifikaciji djelatnosti godišnje i to u sljedećim iznosima:

Svota Oznaka Nacionalne klasifikacije djelatnosti

1.200,00 kn 12 Proizvodnja duhanskih proizvoda

19 Proizvodnja koksa i rafiniranih naftnih proizvoda

20 Proizvodnja kemikalija i kemijskih proizvoda

29 Proizvodnja motornih vozila, prikolica i poluprikolica

35 Opskrba električnom energijom, plinom, parom i klimatizacija

41 Gradnja zgrada

42 Gradnja građevina niskogradnje

43 Specijalizirane građevinske djelatnosti

45 Trgovina na veliko i na malo motornim vozilima i motociklima; popravak motornih vozila i motocikala

46 Trgovina na veliko, osim trgovine motornim vozilima i motociklima

49 Kopneni prijevoz i cjevovodni transport

52 Skladištenje i prateće djelatnosti u prijevozu

53 Poštanske i kurirske djelatnosti

55 Smještaj

56 Djelatnosti pripreme i usluživanja hrane i pića

61 Telekomunikacije

64 Financijske uslužne djelatnosti, osim osiguranja i mirovinskih fondova

65 Osiguranje, reosiguranje i mirovinski fondovi, osim obveznoga socijalnog osiguranja

66 Pomoćne djelatnosti kod financijskih usluga i djelatnosti osiguranja

68 Poslovanje nekretninama

69 Pravne i računovodstvene djelatnosti

70 Upravljačke djelatnosti; savjetovanje u vezi s upravljanjem

71 Arhitektonske djelatnosti i inženjerstvo; tehničko ispitivanje i analiza

72 Znanstveno istraživanje i razvoj

73 Promidžba (reklama i propaganda) i istraživanje tržišta

77 Djelatnosti iznajmljivanja i davanja u zakup (leasing)

79 Putničke agencije, organizatori putovanja (touroperatori) i ostale rezervacijske usluge te djelatnosti povezane s njima

92 Djelatnosti kockanja i klađenja

1.000,00 kn 02 Šumarstvo i sječa drva

03 Ribarstvo

05 Vađenje ugljena i lignita

07 Vađenje metalnih ruda

08 Vađenje kamena, pijeska i gline

18 Tiskanje i umnožavanje snimljenih zapisa

22 Proizvodnja proizvoda od gume i plastike

23 Proizvodnja ostalih nemetalnih mineralnih proizvoda

24 Proizvodnja metala

25 Proizvodnja gotovih metalnih proizvoda, osim strojeva i opreme

26 Proizvodnja računala te elektroničkih i optičkih proizvoda

27 Proizvodnja električne opreme

28 Proizvodnja strojeva i uređaja, d.n.

30 Proizvodnja ostalih prijevoznih sredstava

31 Proizvodnja namještaja

32 Ostala prerađivačka industrija

36 Skupljanje, pročišćavanje i opskrba vodom

37 Uklanjanje otpadnih voda

38 Skupljanje otpada, djelatnosti obrade i zbrinjavanja otpada; oporaba materijala

39 Djelatnosti sanacije okoliša te ostale djelatnosti gospodarenja otpadom

47 Trgovina na malo osim trgovine motornim vozilima i motociklima

58 Izdavačke djelatnosti

62 Računalno programiranje, savjetovanje i djelatnosti povezane s njima

63 Informacijske uslužne djelatnosti

74 Ostale stručne, znanstvene i tehničke djelatnosti

75 Veterinarske djelatnosti

90 Kreativne, umjetničke i zabavne djelatnosti

93 Sportske djelatnosti te zabavne i rekreacijske djelatnosti

800,00 kn 16 Prerada drva i proizvoda od drva i pluta, osim namještaja; prozvodnja proizvoda od slame i pletarskih materijala

17 Proizvodnja papira i proizvoda od papira

85 Obrazovanje

86 Djelatnosti zdravstvene zaštite

87 Djelatnosti socijalne skrbi sa smještajem

88 Djelatnosti socijalne skrbi bez smještaja

600,00 kn 01 Biljna i stočarska proizvodnja, lovstvo i uslužne djelatnosti povezane s njima

10 Proizvodnja prehrambenih proizvoda

11 Proizvodnja pića

13 Proizvodnja tekstila

14 Proizvodnja odjeće

15 Proizvodnja kože i srodnih proizvoda

95 Popravak računala i predmeta za osobnu uporabu i kućanstvo

96 Ostale osobne uslužne djelatnosti

400,00 kn 94 Djelatnosti članskih organizacija

97 Djelatnosti kućanstava koja zapošljavaju poslugu

98 Djelatnosti privatnih kućanstava koja proizvode različitu robu i obavljaju različite usluge za vlastite potrebe

Članak 13.

Osobe iz članka 11. ove Odluke koje u svome sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu.

U slučaju iz stavka 1. ovoga članka, porez na tvrtku plaća se u iznosu od 300,00 kuna godišnje.

Članak 14.

Porez na tvrtku ili naziv, plaća se u roku od 15 dana od dana dostave rješenja kojim je porez na tvrtku odnosno naziv utvrđen.

Ako se tvrtka upiše u registar tijekom godine plaća se razmjerni dio poreza na tvrtku, odnosno naziv iz članka 12. ove Odluke.

Članak 15.

Obveznik poreza na tvrtku ili naziv dužan je tvrtku ili naziv i promjenu tvrtke ili naziva i drugu promjenu što utječe na visinu poreza prijaviti Poreznoj upravi, Područnom uredu Zagreb, Ispostava Jastrebarsko u roku od 15 dana od upisa u registar, odnosno od nastale promjene.

Članak 16.

Pravne i fizičke osobe koje započinju obavljati djelatnost oslobađaju se djelomično plaćanja poreza na tvrtku ili naziv, i to:

– u prvoj godini rada 100% iznosa poreza na tvrtku ili naziv

– u drugoj godini rada 75% iznosa poreza na tvrtku ili naziv

– u trećoj godini rada 25% iznosa poreza na tvrtku ili naziv.

Pod pravnim i fizičkim osobama iz stavka 1. ovoga članka, podrazumijevaju se pravne i fizičke osobe koje u posljednjih pet godina nisu obavljale istu ili sličnu djelatnost na području Općine Klinča Sela i koje djelatnost obavljaju u poslovnim prostorijama ili lokacijama na kojima se u posljednjih pet godina nije obavljala ista ili slična djelatnost.

Pod pravnim i fizičkim osobama iz stavka 1. ovoga članka podrazumijevaju se i pravne i fizičke osobe koje već posluju na području Općine Klinča Sela, ukoliko otvaraju nove poslovne prostorije na novim lokacijama, te time povećavaju ukupan broj zaposlenih, uz uvjet da posluju na postojećoj i novoj lokaciji.

Članak 17.

Obveznici poreza na tvrtku koji ne obavljaju djelatnost ne plaćaju porez na tvrtku.

5. Porez na korištenje javnih površina

Članak 18.

Porez na korištenje javnih površina plaćaju pravne i fizičke osobe koje koriste javne površine.

Članak 19.

Osnovica poreza na korištenje javnih površina je svota zakupnine.

Članak 20.

Porez na korištenje javnih površina plaća se po stopi od 20%.

Članak 21.

Obračun i uplatu poreza na korištenje javnih površina dužan je izvršiti obveznik poreza na korištenje javnih površina, i to:

– do 5. u mjesecu za prethodni mjesec kada se radi o zakupu na duži rok od mjesec dana

– danom dobivanja rješenja o korištenju javne površine ako se radi o zakupu kraćem od mjesec dana.

Članak 22.

Javnom površinom iz članka 18. smatra se ukupna javna površina koju obveznik koristi.

III. PRIJELAZNE I ZAVRŠNE ODREDBE

Članak 23.

Ukoliko obveznik poreza dospjeli porez ne plati u propisanom roku, porez se prisilno naplaćuje po odredbama Općeg poreznog zakona.

Članak 24.

Utvrđivanje i naplatu općinskih poreza obavlja Ministarstvo financija, Porezna uprava, Područni ured Zagreb, Ispostava Jastrebarsko.

Članak 25.

Stupanjem na snagu ove Odluke prestaje važiti Odluka o općinskim porezima (»Glasnik Zagrebačke županije« br. 2/02. i 11/02.)

Članak 26.

Ova Odluka stupa na snagu osmog dana od dana objave u »Narodnim novinama«, a objavit će se i u »Službenom glasniku Zagrebačke županije«.

Klasa: 021-05/09-01/02.

Urbroj: 238/13-01-09-7.

Klinča Sela, 25. ožujka 2009.

Predsjednik
Općinskoga vijeća
Milan Smetko, v. r.

Odluka, NN 59/2009-1394